《拟古八首》
宋代·陈普

东方有乐国，开辟先柏皇。
鸾凤为鸡鹜，麒麟为犬羊。
晨霞作朝食，太和为酒浆。
土无干戈祸，人各千年长。
下视禹九州，有土皆战场。
白日虎狼行，青天蛟龙翔。
我欲为东游，沧海渺无梁。
何年夸蛾氏，移置天中央。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。